MT Il-Ġurnal Uffiċjali tal-Unjoni Ewropea C 54/21

Opinjoni tal-Kumitat Ewropew tar-Reġjuni dwar Analiżi tal-Implimentazzjoni Ambjentali

(2018/C 054/05)

Relatur: Andrew Varah Cooper (UK/AE), Membru tal-Kunsill ta’ Kirklees Dokument ta’ referenza: Komunikazzjoni tal-Kumissjoni Ewropea dwar It-twassil tal-benefiċċji tal-politiki ambjentali tal-UE permezz ta’ Analiżi regolari tal-Implimentazzjoni Ambjentali COM(2016) 316 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

A. Kummenti ġenerali

1. jappoġġja l-idea li l-Analiżi tal-Implimentazzjoni Ambjentali għandha l-għan li ttejjeb l-għarfien komuni dwar id-diskrepanzi eżistenti fl-implimentazzjoni fir-rigward tal-politika u tal-liġi ambjentali tal-UE f’kull Stat Membru, tipprovdi soluzzjonijiet ġodda biex jakkumpanjaw lill-infurzar legali, tindirizza l-kawżi ewlenin sottostanti u spiss transsettorjali ta’ dawn id-diskrepanzi, u tipprova tistimula l-iskambji tal-aħjar prattiki;

2. jirrikonoxxi li l-pakkett tal-Analiżi tal-Implimentazzjoni Ambjentali ppubblikat fi Frar 2017 (1) jipprovdi l-ewwel ħarsa ġenerali komprensiva li qatt saret lejn kif il-politiki u l-liġijiet ambjentali tal-UE huma applikati fil-livell lokali fl-Istati Membri, bi 28 rapport dwar il-pajjiżi. Dan juri li l-politiki ambjentali jaħdmu imma li hemm diskrepanzi kbar ta’ konsistenza fil-mod kif dawn ir-regoli u politiki jitqiegħdu fil-prattika madwar l-Ewropa;

3. jenfasizza li l-implimentazzjoni b’suċċess tal-politika ambjentali tal-UE teħtieġ kooperazzjoni mill-qrib bejn il-livelli kollha ta’ governanza, mil-livell lokali sal-livell Ewropew; għaldaqstant, jilqa’ b’sodisfazzjon il-fatt li l-Komunikazzjoni tal-Kummissjoni tirriferi b’mod espliċitu għal kooperazzjoni mal-Kumitat tar-Reġjuni, iżda jfakkar li aktar titjib huwa meħtieġ f’ħafna Stati Membri sabiex jiżguraw l-involviment effettiv tal-awtoritajiet lokali u reġjonali fl-analiżi u u t-titjib tal-implimentazzjoni;

4. jistieden lill-Kummissjoni Ewropea u lill-Istati Membri biex jagħmlu l-aħjar użu mill-Analiżi tal-Implimentazzjoni Ambjentali biex jiġi appoġġjat li l-kunsiderazzjonijiet ambjentali jitqiesu fil-prijoritajiet makroekonomiċi tal-proċess tas-Semestru Ewropew, u biex jiġi appoġġjat it-twettiq tal-Għanijiet ta’ Żvilupp Sostenibbli tal-Aġenda tal-2030 għall-Iżvilupp Sostenibbli;

5. jenfasizza l-ħtieġa għal djalogu strutturat ta’ implimentazzjoni ma’ kull Stat Membru matul l-2017 u l-2018 u l-involviment adegwat tal-awtoritajiet lokali u reġjonali, bil-għan li jirriflettu dwar kif jiġu indirizzati l-kwistjonijiet strutturali u l-ħtiġijiet tal-Istati Membru partikolari;

6. jirrakkomanda li l-Kummissjoni Ewropea tkun aktar inċiżiva fl-analiżi tal-Analiżi tal-Implimentazzjoni Ambjentali u tittejjeb il-komparabbiltà bejn l-Istati Membri. Il-Kummissjoni Ewropea għandha tipprovdi indikazzjoni trasparenti u faċli tinftiehem tal-progress li sar fl-isfidi ewlenin ta’ implimentazzjoni mill-Istati Membri individwali matul il-perjodu li jmiss tal-Analiżi tal-Implimentazzjoni Ambjentali, li madankollu m’għandhiex twassal f’rappurtar addizzjonali mill-Istati Membri, ir-reġjuni jew il-bliet;

7. iħeġġeġ lill-Kummissjoni Ewropea u l-Istati Membri biex ikomplu jsaħħu r-rwol tal-IMPEL u jiżviluppaw aktar in-netwerks nazzjonali tal-IMPEL li jinvolvu esperti minn awtoritajiet reġjonali u lokali fl-iskambju tal-aħjar prattiki (2);

8. iqis li, fejn possibbli u mixtieq, il-proċess tal-Analiżi tal-Implimentazzjoni Ambjentali għandu jorbot ma’ mekkaniżmi ta’ evalwazzjoni diġà eżistenti, li huma relatati wkoll mal-implimentazzjoni tal-leġislazzjoni Ewropea, bħall-programm Make it Work, l-attivitajiet fi ħdan in-netwerk tal-IMPEL u l-programm REFIT;

9. jilqa’ l-Avviż tal-Kummissjoni Ewropea dwar l-Aċċess għall-Ġustizzja fi Kwistjonijiet Ambjentali (3) u jantiċipa wkoll inizjattiva speċifika mill-Kummissjoni Ewropea fl-2017 biex tappoġġja implimentazzjoni aħjar tal-liġi ambjentali (4);

10. jappoġġja r-Rapport tal-Kummissjoni Ewropea dwar Azzjonijiet għas-Simplifikazzjoni tar-Rappurtar Ambjentali (5), bħala riżultat tal-Kontroll tal-Idoneità tal-Kummissjoni Ewropea ta’ Rappurtar u Monitoraġġ tal-Politika Ambjentali tal-UE (6), li għalih il-KtR ikkontribwixxa bl-Opinjoni ta’ Prospettiva COR-2015-05660-00-00-AC-TRA. Il-KtR itenni l-appell tiegħu għal approċċ orizzontali mill-Kummissjoni Ewropea lejn il-monitoraġġ u r-rappurtar ambjentali u għalhekk jistenna li l-Kummissjoni Ewropea konsegwentement tapplika l-azzjonijiet 1 u 2 tar-rapport, u tipproponi emendi leġislattivi għall-obbligi ta’ rappurtar definiti f’biċċiet ta’ leġislazzjoni eżistenti jew ġdida, bil-għan li tkompli tarmonizza u tissemplifika dawn l-obbligi.

B. Ir-rwol tal-KtR fiċ-ċiklu ta’ politika tal-Analiżi tal-Implimentazzjoni Ambjentali fi ħdan il-kuntest interistituzzjonali

11. joffri lill-Kummissjoni Ewropea kooperazzjoni mill-qrib u strutturata għaċ-ċiklu kollu tal-Analiżi tal-Implimentazzjoni Ambjentali, inklużi l-attivitajiet tal-Pjattaforma Teknika Konġunta għall-Kooperazzjoni dwar l-Ambjent (7), b’enfasi fuq l-isfidi individwali strutturali ta’ implimentazzjoni differenti għall-awtoritajiet lokali u reġjonali u soluzzjonijiet għalihom, kif enfasizzat fit-taqsima D tal-Opinjoni. Dan jinkludi wkoll li jiġu esplorati l-mezzi biex il-KtR jikkontribwixxi biex jissostanzja r-rapporti speċifiċi għall-pajjiż dwar l-Analiżi tal-Implimentazzjoni Ambjentali u l-linji gwida għall-Istati Membri billi jipprovdi dimensjoni territorjali, waqt li titqies l-esperjenza li l-KtR kiseb mill-kontributi tiegħu għaċ-ċiklu ta’ governanza Ewropa 2020 permezz ta’ valutazzjoni regolari tas-semestru Ewropew minn perspettiva lokali/reġjonali;

12. jilqa’ b’sodisfazzjon il-fatt li l-Kummissjoni Ewropea fil-Komunikazzjoni tagħha tindika li l-Analiżi tal-Implimentazzjoni Ambjentali tikkomplementa l-isforzi eżistenti ta’ implimentazzjoni, bħalma huma l-monitoraġġ tal-konformità u l-proċeduri ta’ ksur;

13. iqis li huwa importanti li s-sistema tal-Analiżi tal-Implimentazzjoni Ambjentali tiġi evalwata wara żewġ ċikli (erba’ snin) biex tiġi vvalutata l-effettività tal-mekkaniżmu;

14. jemmen li l-Analiżi tal-Implimentazzjoni Ambjentali toffri opportunità għal kooperazzjoni mmirata bejn il-KtR u l-Parlament Ewropew, bi skambji dwar sfidi u soluzzjonijiet relatati mal-implimentazzjoni tal-liġi tal-UE dwar l-ambjent, kif ukoll jitlaqqgħu l-interessi tal-koleġislatur u l-esperjenzi ta’ dawk li jieħdu d-deċiżjonijiet fost l-awtoritajiet inkarigati mill-implimentazzjoni. Il-Kumitat jistieden lill-Parlament Ewropew biex jikkoopera mill-qrib fir-rigward taż-żewġ kwistjonjiet diskussi mill-Kumitat ENVI – l-Analiżi tal-Implimentazzjoni Ambjentali u l-isfidi ewlenin ta’ implimentazzjoni u l-kawżi fundamentali identifikati – u fir-rapporti ta’ implimentazzjoni rilevanti futuri tal-Parlament Ewropew, inkluż billi jiġu organizzati laqgħat konġunti tal-Kummissjoni ENVE tal-KtR u l-Kumitat ENVI tal-PE dwar dawn is-suġġetti;

15. jenfasizza li jinsab lest jikkontribwixxi għal diskussjonijiet fil-futur organizzati mill-Kunsill u relatati mal-Analiżi tal-Implimentazzjoni Ambjentali, għal laqgħat informali tal-Ministri tal-Ambjent jew għal attivitajiet oħrajn tal-Presidenza tal-Kunsill relatati mal-Analiżi tal-Implimentazzjoni Ambjentali; joffri l-appoġġ tiegħu matul il-preparamenti għal dawn id-diskussjonijiet u l-attivitajiet, b’mod partikolari permezz ta’ opinjonijiet immirati tal-KtR kif mitluba mill-Presidenzi tal-Kunsill, u permezz ta’ laqgħat tal-Pjattaforma Teknika konġunta tal-KtR/KE għall-Kooperazzjoni dwar l-Ambjent;

16. jissuġġerixxi li tiġi esplorata l-possibbiltà li jiġu organizzati laqgħat speċifiċi għal kwistjoni waħda, f’kooperazzjoni mill-qrib mal-awtoritajiet lokai u reġjonali u r-rappreżentanzi nazzjonali tal-Kummissjoni Ewropea u tal-PE f’partijiet differenti tat-territorju tal-UE; dawn l-avvenimenti jistgħu jservu biex jiġu diskussi sfidi speċifiċi rigward l-implimentazzjoni lokali u għaldaqstant jistgħu jikkontribwixxu għar-rapporti tal-pajjiżi;

C. L-inklużjoni ta’ iktar oqsma ta’ politika

17. jiddispjaċih li l-Kummissjoni Ewropea llimitat il-fokus inizjali tal-Analiżi tal-Implimentazzjoni Ambjentali għall-oqsma tal-ġestjoni tal-iskart, il-protezzjoni tan-natura u tal-bijodiversità, il-kwalità tal-arja, it-tniġġis akustiku u l-kwalità u l-ġestjoni tal-ilma (8);

18. iħeġġeġ lill-Kummissjoni Ewropea biex tagħmel it-tibdil fil-klima element importanti fiċ-ċikli li jmiss tal-Analiżi tal-Implimentazzjoni Ambjentali u biex tinkludi l-mitigazzjoni u l-adattament għat-tibdil fil-klima filwaqt li tiżgura l-kompatibilità mad-dispożizzjonijiet tal-governanza tal-unjoni tal-enerġija; ifakkar fir-rwol kruċjali tal-awtoritajiet lokali u reġjonali fl-indirizzar tat-tibdil fil-klima u jħeġġeġ f’dan ir-rigward it-tfassil u l-allokazzjoni ta’ miri reġjonali u lokali għat-tibdil fil-klima, apparti l-kontributi determinati fil-livell nazzjonali, bħala karatteristika importanti għat-twettiq tal-obbligi ta’ Pariġi dwar it-tibdil fil-klima;

19. jenfasizza l-ħtieġa li l-implimentazzjoni tad-Direttiva dwar l-Emissjonijiet Industrijali tiġi inkorporata fil-fażi li jmiss tal-Analiżi. F’dan ir-rigward, in-netwerk IMPEL jenħtieġ li jkollu rwol aktar prominenti fil-proċess sabiex tiġi appoġġjata l-ġabra ta’ prattika tajba għall-2019;

20. jirrakkomanda wkoll li tiġi integrata l-politika tal-UE dwar is-sustanzi kimiċi, li hija pedament tal-politika ambjentali tal-UE. L-Analiżi tal-Implimentazzjoni Ambjentali għandha tenfasizza nuqqasijiet u esperjenzi pożittivi fir-rigward tar-reġistrazzjoni, l-evalwazzjoni u l-awtorizzazzjoni tas-sustanzi kimiċi.

D. Il-kawżi ewlenin ta’ implimentazzjoni ħażina tal-politika

21. jilqa’ l-intenzjoni tal-Kummissjoni Ewropea li ttejjeb l-għarfien speċifiku għall-pajjiż dwar il-kwalità tal-amministrazzjoni pubblika u l-governanza u d-diviżjoni tal-kompetenzi bejn l-awtoritajiet nazzjonali/reġjonali/lokali fl-implimentazzjoni tal-liġi tal-UE dwar l-ambjent;

22. jirrikonoxxi li flimkien mal-analiżijiet aktar kompluti tad-diskrepanzi fl-implimentazzjoni fis-setturi ambjentali tradizzjonali, l-Analiżi tal-Implimentazzjoni Ambjentali tipprovdi, għall-ewwel darba fil-qasam ambjentali, sejbiet preliminari dwar il-kawżi ewlenin possibbli ta’ implimentazzjoni dgħajfa;

23. jirrakkomanda li l-Analiżijiet tal-Implimentazzjoni Ambjentali tiffoka fuq il-koordinazzjoni ineffettiva bejn l-awtoritajiet lokali, reġjonali u nazzjonali, sabiex jiġu indirizzati: tqassim mhux ċar tal-kompetenzi u r-responsabbiltajiet, nuqqas ta’ kapaċità amministrattiva, finanzjament insuffiċjenti u użu ta’ strumenti bbażati fuq is-suq, nuqqas ta’ politika ta’ integrazzjoni u koerenza politika, nuqqas ta’ għarfien u data u Mekkaniżmi insuffiċjenti ta’ assigurazzjoni tal-konformità (9).

Koordinazzjoni effettiva bejn l-awtoritajiet lokali, reġjonali u nazzjonali

24. iħeġġeġ lill-Kummissjoni Ewropea tiżviluppa metodoloġija komuni għall-djalogi nazzjonali dwar l-Analiżi tal-Implimentazzjoni Ambjentali u tipprovdi linji gwida sabiex tiżgura l-parteċipazzjoni sħiħa tal-awtoritajiet lokali u reġjonali matul il-proċess kollu;

25. jenfasizza l-interazzjoni bejn it-titjib fl-implimentazzjoni u t-titjib fir-regolazzjoni: l-istrumenti użati mill-UE, il-koerenza u l-konsistenza tal-leġislazzjoni tal-UE u l-piż amministrattiv jeħtieġ li jkunu eżaminati wkoll f’każ li l-objettivi tal-politika ambjentali mhux qed jiġu ssodisfati;

26. jitlob lill-Istati Membri jiffaċilitaw l-istabbiliment tal-Analiżijiet tal-Implimentazzjoni Ambjentali Lokali u Reġjonali li jkunu jikkorrespondu għall-analiżijiet nazzjonali;

27. jirrakkomanda li l-Istati Membri jikkooperaw aktar mill-qrib mal-awtoritajiet lokali u reġjonali saħansitra sa mill-istadju tal-iżvilupp tal-politika u ta’ traspożizzjoni legali u, kif inkoraġġit fis-7 Programm ta’ Azzjoni Ambentali, pereżempju fil-qafas tat-timijiet vertikali tad-dossiers transgovernattivi;

28. jenfasizza l-ħtieġa li l-Istati Membri jiżviluppaw aktar il-mekkaniżmi biex itejbu l-koordinazzjoni vertikali effettiva, inkluża diviżjoni ċara tar-responsabbiltajiet bejn livelli differenti tal-gvern;

29. iħeġġeġ lill-Istati Membri u lill-awtoritajiet reġjonali u lokali jkomplu jnaqqsu l-frammentazzjoni, inkluż bit-teħid ta’ aktar passi bħal pereżempju billi jintroduċu permessi ambjentali integrati li jikkombinaw id-diversi permessi ambjentali settorjali, u billi jissemplifikaw il-proċeduri tal-VIA u tal-VAS (10).

It-tisħiħ tal-kapaċità amministrattiva f’rabta mal-implimentazzjoni tal-politika ambjentali

30. jenfasizza, kif ikkonfermat mill-Analiżi tal-Implimentazzjoni Ambjentali, li hemm nuqqas ta’ riżorsi finanzjarji, umani u tekniċi biex tiġi implimentata kif xieraq il-leġislazzjoni ambjentali tal-UE fi ħdan ħafna awtoritajiet lokali jew reġjonali u li b’mod partikolari muniċipalitajiet iżgħar spiss ikollhom riżorsi limitati sabiex jiżviluppaw l-għarfien espert tekniku tagħhom stess fuq ir-rekwiżiti regolatorji; jenfasizza għalhekk il-ħtieġa għal iktar għajnuna mil-livell tal-UE, kemm direttament kif ukoll billi l-Istati Membri jiġu mħeġġa jipprovdu appoġġ, sabiex l-awtoritajiet lokali u reġjonali jikkooperaw b’mod orizzontali (fl-Istati Membri u b’mod transkonfinali) sabiex jiġu aggregati l-proġetti, isir skambju tal-aħjar prattika u jiġu żviluppati proċessi u proċeduri komuni;

31. jitlob lill-Istati Membri u lill-awtoritajiet reġjonali u lokali jiżguraw li r-riżorsi finanzjarji u umani allokati lill-amministrazzjonijiet lokali u reġjonali ambjentali huma proporzjonati mal-kompiti (trasferiti) tagħhom;

32. iħeġġeġ lill-Kummissjoni Ewropea biex tagħmel il-linji gwida tal-UE disponibbli f’aktar lingwi, u lill-Istati Membri biex jipproduċu standards komuni, mudelli, listi ta’ kontroll, u programmi ta’ taħriġ f’kooperazzjoni mal-awtoritajiet reġjonali u lokali sabiex tiġi żgurata l-konsistenza tal-implimentazzjoni u tar-rappurtar;

33. jitlob lill-awtoritajiet reġjonali u lokali biex janalizzaw il-kwalità tal-proċeduri, biex jissemplifikaw il-ħruġ ta’ permessi ambjentali u biex jikkondividu r-riżorsi ma’ dipartimenti oħra, u b’hekk jiksbu ekonomiji ta’ skala u jindirizzaw problemi ambjentali li ma jirrispettawx il-konfini amministrattivi, filwaqt li u jagħmlu użu mill-Għodod tal-UE għall-Kwalità tal-Amministrazzjoni Pubblika (11);

34. jistieden lill-Kummissjoni Ewropea, lill-Istati Membri u lill-awtoritajiet reġjonali u lokali biex jippromovu l-involviment ta’ esperti lokali u reġjonali fin-netwerk IMPEL, u fl-għodod bejn il-pari tal-Analiżi tal-Implimentazzjoni Ambjentali li jmiss;

35. jitlob lill-Kummissjoni Ewropea u, b’mod partikolari, lill-Istati Membri sabiex jinvolvu esperti lokali u reġjonali fl-iżvilupp ta’ linji gwida tal-UE, kif ukoll linji gwida nazzjonali relatati, biex ikun hemm aktar ċarezza u flessibbiltà fl-implimentazzjoni tagħhom;

36. iħeġġeġ lill-Kummissjoni Ewropea biex talloka baġit suffiċjenti għall-għodda l-ġdida bejn il-pari tal-Analiżi tal-Implimentazzjoni Ambjentali. Il-Kummissjoni għandha tiżgura wkoll il-komplementarjetà tagħha mal-attivitajiet bejn il-pari mwettqa mill-IMPEL, u mal-iskambju ta’ kwistjonijiet ambjentali mill-awtoritajiet maniġerjali taħt l-għodda TAIEX REGIO PEER 2 PEER.

Isir użu aħjar mill-finanzjament Ewropew għall-implimentazzjoni tal-acquis ambjentali

37. iħeġġeġ lill-awtoritajiet lokali u reġjonali, bl-appoġġ mill-Istati Membri, biex jagħmlu użu mill-għajnuna teknika disponibbli taħt l-Objettiv Tematiku 11 tal-Fondi Strutturali u ta’ Investiment Ewropej (FSIE) biex tiżdied il-kapaċità istituzzjonali u amministrattiva tad-dipartimenti tagħhom tal-ambjent u l-kapaċità tagħhom li jassorbu l-finanzjament tal-FSIE b’mod partikolari għal infrastrutturi ambjentali fuq skala kbira (Objettiv 6). Barra minn hekk iħeġġiġhom jużaw il-Programm ta’ Appoġġ għar-Riformi Strutturali tal-UE biex itejbu l-amministrazzjoni tal-ambjent tagħhom;

38. jappoġġja l-idea li Stati Membri addizzjonali jistabbilixxu netwerks ta’ esperti mill-awtoritajiet maniġerjali tal-politika ta’ koeżjoni ddedikati għall-promozzjoni ta’ investimenti ambjentali;

39. jitlob lill-UE, matul it-tħejjijiet tagħha għall-QFP li jmiss, biex tesplora totalment l-għażliet għal żieda fil-finanzjament tal-UE għall-implimentazzjoni ta’ leġislazzjoni ambjentali, inkluża l-għażla li tiġi delimitata ċerta perċentwali għal dan l-għan.

Integrazzjoni u koerenza ta’ politika

40. jirrikonoxxi li l-integrazzjoni insuffiċjenti tat-tħassib ambjentali f’oqsma ta’ politika oħrajn hija l-kawża ewlenija oħra tal-implimentazzjoni fqira tal-leġislazzjoni ambjentali u għalhekk ifakkar fil-ħtieġa li jiġu integrati l-objettivi ta’ politika ewlenin dwar l-ambjent u t-tibdil fil-klima matul il-firxa kollha tal-attivitajiet tal-UE;

41. jitlob lill-awtoritajiet lokali u reġjonali biex tkun żgurata l-koordinazzjoni xierqa fil-livell politiku u strateġiku, billi jadottaw strateġiji lokali/reġjonali ta’ żvilupp sostenibbli u jiżguraw li t-tħassib ambjentali jiġi inkorporat fi stadju bikri tal-ippjanar spazjali tagħhom biex jitnaqqsu l-kunflitti. Jappella wkoll li t-tħassib ambjentali jiġi integrat tajjeb fi stadju bikri billi jiġu applikati l-Valutazzjonijiet Ambjentali Strateġiċi;

42. iħeġġeġ lill-awtoritajiet lokali u reġjonali jippromovu ftehimiet settorjali volontarji ma’ setturi industrijali ewlenin, u “kuntratti” bejn awtoritajiet pubbliċi u partijiet ikkonċernati tas-soċjetà, bil-għan li tiġi pprovduta l-informazzjoni, jiġu identifikati l-problemi u jinstabu s-soluzzjonijiet;

43. jenfasizza l-fatt li l-UE jeħtieġ issegwi politiki aktar b’saħħithom u aktar effettivi bbażati fis-sors f’ħafna oqsma ta’ politika ambjentali li mingħajrhom ser tkun impossibbli l-konformità ma’ diversi partijiet ta’ leġislazzjoni tal-UE dwar l-istandards ta’ kwalità ambjentali fil-livell lokali jew reġjonali;

44. jitlob lill-Kummissjoni Ewropea u lill-Istati Membri biex jassistu aħjar lill-awtoritajiet lokali u reġjonali kompetenti biex jintlaħqu dawn l-istandards u l-miri;

45. jitlob li l-Kummissjoni Ewropea taħdem mal-awtoritajiet nazzjonali rilevanti, il-Kumitat Ewropew tar-Reġjuni, il-Patt tas-Sindki tal-UE, il-Patt tas-Sindki Globali għall-Klima u l-Enerġija u l-ICLEI biex tiżviluppa l-kunċett u l-metodoloġiji biex jiġu introdotti l-kontributi determinati fil-livell lokali u reġjonali, u b’hekk tikkontribwixxi lejn il-miri relatati mat-tibdil fil-klima maqbula taħt il-Ftehim ta’ Pariġi dwar il-Klima tal-COP21. L-awtoritajiet lokali u reġjonali ta’ gwida inizjalment jiġu involuti fuq bażi volontarja ta’ “prova tal-kunċett”.

Titjib tal-aċċessibilità tal-għarfien u d-data

46. jirrikonoxxi li d-disponibbiltà limitata ta’ data għadha toħloq problemi ta’ implimentazzjoni f’livelli differenti ta’ governanza f’ħafna Stati Membri u li l-awtoritajiet lokali u reġjonali jista’ jkollhom rwol ewlieni biex jiġbru l-għarfien u d-data u jipprovdu l-informazzjoni lill-pubbliku, waqt li jħeġġu aktar sensibilizzazzjoni fost iċ-ċittadini;

47. jilqa’ b’sodisfazzjon il-fatt li l-Analiżi tal-Implimentazzjoni Ambjentali għandha tkun imsejsa fuq data eżistenti u li dan għandu jwassal għal użu aħjar u “cross-referencing” ta’ din id-data, kif ukoll it-titjib tal-aċċessibilità tagħha, mhux l-inqas għall-awtoritajiet lokali u reġjonali;

48. jappoġġja dibattitu strutturat dwar l-allokazzjoni xierqa tar-responsabbiltajiet u tar-riżorsi fl-Istati Membri bejn il-muniċipalitajiet, ir-reġjuni u l-livell nazzjonali, sabiex ikun żgurat li r-rapporti u l-indikaturi relatati mal-qagħda tal-ambjent ikunu konsistenti, effettivi u affidabbli;

49. iħeġġeġ lill-Istati Membri, f’kooperazzjoni mal-awtoritajiet kompetenti lokali u reġjonali, biex jiżviluppaw aktar l-Oqfsa Strutturati ta’ Implimentazzjoni u Informazzjoni għal-liġijiet ambjentali ewlenin kollha tal-UE;

50. jitlob li l-Kummissjoni Ewropea tiżgura li l-Istati Membri u l-awtoritajiet lokali u reġjonali tagħhom jimplimentaw kif xieraq ir-rekwiżiti minimi eżistenti li jinsabu fid-Direttiva dwar l-aċċess għall-informazzjoni;

51. jitlob lill-awtoritajiet lokali u reġjonali jsegwu politika attiva ta’ tagħrif. Dan għandu jkun bidirezzjonali (inklużi l-mekkaniżmi ta’ rispons) u jipprovdi informazzjoni aktar orjentata lejn iċ-ċittadini, bħal għodod onlajn ibbażati fuq il-mapep, apps u kampanji edukattivi;

52. jappoġġja l-involviment tal-NGOs fil-ġbir u t-tixrid tal-informazzjoni ambjentali liċ-ċittadini u l-użu ta’ “xjenza taċ-ċittadini” biex tinġabar id-data dwar l-ambjent;

53. iħeġġeġ lill-Kummissjoni Ewropea u l-Istati Membri biex jappoġġjaw lill-awtoritajiet fl-użu ta’ soluzzjonijiet elettroniċi u tal-Gvern elettroniku biex itejbu l-monitoraġġ u r-rapportar ambjentali tagħhom; pereżempju permezz tal-Pjan ta’ Azzjoni tal-Gvern Elettroniku 2016-2020, il-programm LIFE, il-Faċilità Nikkollegaw l-Ewropa u l-programm Orizzont 2020 u fil-kuntest tat-tnedija ta’ Reportnet 2.0 mill-Aġenzija Ewropea għall-Ambjent (12);

54. jitlob li jsiru sforzi fil-livelli kollha sabiex tiġi żgurata l-kondiviżjoni elettronika tad-data ambjentali u l-iżvilupp ulterjuri ta’ INSPIRE (13). L-involviment tal-awtoritajiet reġjonali u lokali fil-proċess ta’ INSPIRE għandu jissaħħaħ ukoll.

Mekkaniżmi ta’ assigurazzjoni tal-konformità suffiċjenti

55. huwa mħasseb li l-analiżi tal-Valutazzjoni Ambjentali Strateġika tindika li l-monitoraġġ u l-infurzar tal-konformità ta’ spiss huma kawża ta’ tħassib, minħabba s-sazzjonijiet u l-interazzjonijiet ineffettivi bejn l-ispetturi u l-prosekuturi. L-awtoritajiet lokali u reġjonali jistgħu jiffaċċjaw problemi fl-interpretazzjoni u fl-integrazzjoni ta’ dispożizzjonijiet inkoerenti tal-UE meta jwettqu attivitajiet ta’ assigurazzjoni ta’ konformità. Ħafna amministrazzjonijiet ta’ awtoritajiet lokali huma żgħar wisq biex jiżguraw l-infurzar professjonali tal-liġi ambjentali;

56. jitlob lill-awtoritajiet lokali u reġjonali jiżguraw deżinjazzjoni u allokazzjoni ċari tas-setgħat u professjonaliżmu tal-awtoritajiet kompetenti; jikkoordinaw b’mod effettiv mal-awtoritajiet nazzjonali (jiġifieri l-pulizija, id-dwana, is-servizzi tal-prosekuzzjoni) u jesploraw il-ħolqien ta’ aġenziji tal-infurzar ambjentali reġjonali konġunti fil-każ ta’ setgħat ta’ spezzjoni proprji limitati;

57. iħeġġeġ lill-awtoritajiet nazzjonali, reġjonali u lokali biex japplikaw approċċ ibbażat fuq ir-riskju għall-assigurazzjoni tal-konformità waqt li tiġi żgurata l-aħjar taħlita ta’ monitoraġġ, promozzjoni u infurzar, u prijoritizzazzjoni aħjar tal-użu tar-riżorsi limitati tagħhom;

58. jitlob lill-awtoritajiet lokali u reġjonali, minħabba li jinsabu qrib in-negozji u ċ-ċittadini, jinvolvu ruħhom f’attivitajiet ta’ promozzjoni tal-konformità li jinvolvu l-kooperazzjoni mal-komunitajiet kummerċjali regolati, mal-NGOs rilevanti u maċ-ċittadini;

59. jitlob lill-Istati Membri u lill-awtoritajiet reġjonali u lokali japplikaw miżuri rapidi ta’ infurzar u jadottaw sanzjonijiet proporzjonati u dissważivi għal ksur tal-liġi tal-UE dwar l-ambjent, u li konsegwentement japplikaw id-Direttiva 2008/99/KE dwar ir-reati ambjentali;

60. iħeġġeġ lill-awtoritajiet nazzjonali, reġjonali u lokali biex jindirizzaw il-korruzzjoni u jiżguraw il-funzjonament xieraq tas-sistemi tal-ġustizzja fil-qasam tal-ambjent, waqt li jikkonfermaw id-drittijiet proċedurali mogħtija liċ-ċittadini mil-leġislazzjoni ambjentali tal-UE (14);

61. jappoġġja l-inizjattivi kollha tal-awtoritajiet nazzjonali u reġjonali u l-assoċjazzjonijiet tal-awtoritajiet lokali biex iżidu l-għarfien tagħhom billi jiskambjaw l-aħjar prattiki żviluppati minn netwerks Ewropej bħall-IMPEL, in-Netwerk Ewropew tal-Prosekuturi għall-Ambjent u n-Netwerk tal-uffiċjali tal-pulizija;

62. iħeġġeġ lill-Kummissjoni Ewropea u l-Istati Membri biex ikomplu jsaħħu r-rwol tal-IMPEL u jiżviluppaw aktar in-netwerks nazzjonali tal-IMPEL li jinvolvu esperti minn awtoritajiet reġjonali u lokali fl-iskambju tal-aħjar prattiki.

Brussell, l-10 ta’ Ottubru 2017. Il-President tal-Kumitat Ewropew tar-Reġjuni Karl-Heinz LAMBERTZ

(1) Id-dokumenti kollha jinsabu fuq http://ec.europa.eu/environment/eir/index_en.htm.

(2) IMPEL huwa n-Netwerk tal-Unjoni Ewropea għall-Implimentazzjoni u l-Infurzar tal-Liġi Ambjentali. Dan jopera madwar l-Istati Membri tal-UE.

(3) C(2017) 2616 final

(4) CDR 5660/2015

(5) COM(2017) 312 final

(6) SWD(2017) 230 final

(7) http://ec.europa.eu/environment/legal/platform_en.htm

(8) Għal sommarju dettaljat tar-riżultati tal-oqsma ta’ politika differenti ara: It-tgħarrif tal-EPRS (Servizz ta’ Riċerka tal-Parlament Ewropew) 03/2017: Analiżi tal-Implimentazzjoni Ambjentali. Maħruġ fuq it-talba tal-KtR fil-qafas tal-Ftehim ta’ Kooperazzjoni bejn il-Parlament u l-KtR.

(9) Ara wkoll l-istudju tal-KtR ta’ Settembru 2017 dwar “Effective multi-level environmental governance for a better implementation of EU environment legislation” [Governanza ambjentali f’diversi livelli u effettiva għal implimentazzjoni aħjar tal-leġislazzjoni ambjentali tal-UE], imwettaq minn Milieu Ltd. Disponibbli fuq http://cor.europa.eu/en/documentation/studies/Pages/studies.aspx

(10) Il-Valutazzjoni tal-Impatt Ambjentali (VIA) u l-Valutazzjoni Ambjentali Strateġika (VAS).

(11) Kummissjoni Ewropea, 2015: “Quality of Public Administration – A Toolbox for Practitioners” (Il-Kwalità tal-Amministrazzjoni Pubblika – Għodod għall-Prattikanti).

(12) Azzjoni 3 tal-COM(2017) 312 final

(13) Direttiva 2007/2/KE.

(14) L-effikaċja globali tas-sistemi tal-ġustizzja nazzjonali hija indirizzata mit-Tabella ta’ Valutazzjoni tal-Ġustizzja tal-UE u mis-Semestru Ewropew (https://ec.europa.eu/info/sites/info/files/european-semester_thematic-factsheet_effective-justice-systems_en.pdf).